Kobra pik baba in gesig | Maroela Media
Die slang wat die seuntjie gepik het. Foto: Verskaf
Berdine Venter, ŉ maatskaplike werker van die NG Welsyn Zeerust, het aan Maroela Media gesê die kind kan ingevolge die Kinderwet nie geïdentifiseer word nie omdat hy in pleegsorg is.
Volgens Venter het die voorval Woensdagaand by die gesin se huis op ŉ wildsplaas gebeur. “Hy het erg begin skree. Sy pleegouers het dadelik geweet iets is fout, aangesien hulle hom nog nooit so hoor skree het nie,” het sy gesê.
Die pleegouers het onmiddellik na die seuntjie se kamer gehaas. “Daar was bloed op sy voorkop. Hulle het ŉ spinnekop langs sy bed gesien en het aanvanklik gedink hy is deur die spinnekop gebyt. Hulle is dadelik met hom hospitaal toe.”
Volgens Venter het hulle by die hospitaal gesien daar is twee merke aan die seuntjie se voorkop en het hulle besef hy is deur ŉ slang gepik. “Die pleegouers het vriende van hulle geskakel om na die huis te gaan en te kyk of hulle die slang kan kry. Hulle het die Mosambiekse spoegkobra in die seuntjie se kamer gevind.”
Dokters wou egter nie onmiddellik die teengif toedien nie, aangesien hy nog so jonk is en dit erge newe-effekte kan hê. “Die dokters het wel later die teengif toegedien toe sy gesig erg geswel gebly het. Daar is ook ŉ breinskadering gedoen en dokters het vasgestel dat die slang se tande nie sy skedel gepenetreer het nie. Daar is ook nie gif of bloeding op sy brein nie,” het Venter gesê
Volgens Venter reageer die seuntjie baie goed op die behandeling. Hy sukkel soms met sy asemhaling en hy slaap baie omdat hy in pyn is wanneer hy wakker is. “Die swelling is besig om te sak. Ons vermoed die slang het tussen die grasdak en die muur ingekom. Omdat die gesin op ŉ wildsplaas bly en weet daar is slange, is hulle baie paraat en hou hulle altyd die deure toe.”
Volgens Venter was die seuntjie vier maande oud toe hy uit sy ouers se sorg verwyder is en by die pleegouers geplaas is. Hy is sedert Oktober wettiglik in hul pleegsorg. Die kinderhof, die departement van maatskaplike ontwikkeling en die biologiese ouers is van die voorval in kennis gestel.
Ek hoop regtig die kleinding word baie gou beter. Sterkte aan hom en sy pleegouers.